REPUBLKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/247-14

04. septembar 2014. godine

B e o g r a d

Z A P I S N I K

11. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 4. SEPTEMBRA 2014. GODINE

 Sednica je počela u 12.00 časova.

 Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Jovica Jevtić, Dragan Jovanović, Zoran Milekić, dr Vladimir Orlić, Katarina Rakić, Suzana Spasojević, i Vučeta Tošković.

 Sednici nisu prisustvovali članovi Odbora: Branka Bošnjak, Milan Kovačević, Jovan Marković, Saša Mirković, Mujo Muković, Aleksandar Senić i Goran Ćirić, niti njihovi zamenici.

 Sednici su prisustvovali iz Ministarstva trgovine, turizma i telekomunikacija Marija Vučinić, načelnik Odeljenja za poštanski saobraćaj i nadzor i iz Ministarstva građevinarstva, saobraćaja i infrastrukture Miodrag Poledica i Dejan Trifunović državni sekretari.

 Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Predloga zakona o potvrđivanju akata Svetskog poštanskog saveza, koji je podnela Vlada ( broj 335-2330/14 od 11. jula 2014. godine);
2. Razmatranje Predloga zakona o potvrđivanju Sporazuma između Vlade Republike Srbije i Vlade Republike Italije o uzajamnom regulisanju međunarodnog drumskog prevoza putnika i stvari, koji je podnela Vlada (broj 344-2360/14 od 14. jula 2014. godine);
3. Razmatranje Predloga zakona o potvrđivanju Sporazuma između Vlade Republike Srbije i Vlade Savezne Republike Nemačke o prevozu putnika i stvari u međunarodnom drumskom saobraćaju, koji je podnela Vlada (broj 344-2426/14 od 18. jula 2014. godine);
4. Razno

Prva tačka dnevnog reda - **Razmatranje Predloga zakona o potvrđivanju akata Svetskog poštanskog saveza, koji je podnela Vlada**

 U uvodnom izlaganju Marija Vučinić, načelnik Odeljenja za poštanski saobraćaj i nadzor u Ministarstvu trgovine, turizma i telekomunikacija, obrazložila je razloge za donošenje ovog zakona. Predlog zakona odnosi se na akta koja su usvojena na 25. kongresu Svetskog poštanskog saveza koji je održan od 25. septembra do 15. oktobra 2012. godine u Dohi. Osnovna funkcija Svetskog poštanskog saveza je uspostavljanje i unapređenje multilateralne saradnje i ostvarivanje uspešnog funkcionisanja među-poštanskog saobraćaja. Vrhovni organ Svetskog poštanskog saveza je Kongres. Kongres ima i zakonodavnu i regulatornu funkciju. Na poslednjem zasedanju donet je opšti pravilnik Svetskog poštanskog saveza, Svetska poštanska konvencija, završni protokol i aranžman o poštansko-finansijskim uslugama. Osnovni cilj, koji se želi postići donošenjem ovog zakona, je ispunjavanje međunarodnih obaveza, koje proističu iz članstva Republike Srbije u Svetskom poštanskom savezu. Što se tiče samog Zakona on će imati uticaja prvenstveno na javnog poštanskog operatora, a imajući u vidu da Zakon precizno reguliše obavljanje međunarodnog poštanskog saobraćaja, takođe, i na korisnike poštanskih usluga, jer će se osigurati pravo građana Republike Srbije na univerzalnu poštansku uslugu. Dakle, ono što nam ovaj zakon donosi je set poštanskih usluga na celokupnoj teritoriji Republike Srbije po pristupačnim cenama bez diskriminacije.

Nakon uvodnog izlaganja predsednik Odbora je na osnovu člana 170. Poslovnika Narodne skupštine otvorio jedinstveni pretres o ovom predlogu zakona.

S obzirom da nije bilo prijavljenih za diskusiju Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju akata Svetskog poštanskog saveza.

Za izvestioca Odbora na sednici Narodne skupštine određena je Katarina Rakić, zamenik predsednika Odbora.

Druga tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Republike Italije o uzajamnom regulisanju međunarodnog drumskog prevoza putnika i stvari, koji je podnela Vlada**

 Dejan Trifunović, državni sekretar u Ministarstva građevinarstva, saobraćaja i infrastrukture, je objedinjeno obrazložio razloge za donošenje Zakona o potvrđivanju Sporazuma između Vlade Republike Srbije i Vlade Republike Italije o uzajamnom regulisanju međunarodnog drumskog prevoza putnika i stvari, kao i Zakona o potvrđivanju Sporazuma između Vlade Republike Srbije i Vlade Savezne Republike Nemačke o prevozu putnika i stvari u međunarodnom drumskom saobraćaju (2. i 3. tačka dnevnog reda). Istaknuto je da su u pitanju Nemačka i Italija, dve zemlje, sa kojima imamo značajnu trgovinsku razmenu koja se odvija drumskim prevozom. Kada je u pitanju Savezna Republika Nemačka važno je ukazati na dve stvari: prva je odredba o registraciji na kojoj je nemačka strana insistirala. To je nužna registracija kod sekretarijata UN-a u skladu sa članom 102. Povelje UN-a, što nije bilo uobičajeno do sada, a druga, vrlo praktična stvar je pitanje angažovanja podugovarača. To je, takođe, implementirano ovim sporazumom koji dodatno treba da podrži naša regulativa – u proceduri je izrada Zakona o prevozu stvari i putnika.

Italija je, takođe, izuzetno važna za našu zemlju kada je reč o prevozu putnika i stvari, a ovaj sporazum unosi dodatne mere liberalizacije. Sporazum, koji je potpisan 15. oktobra 2013.godine, uvodi novo telo tj. Komisiju koja će koordinirati proces prevoza i imati mogućnost odlučivanja o vrstama prevoza, koji mogu biti liberalizovani, kao i mogućnost da dogovori razmenu pojedinačnih dozvola za obavljanje prevoza iz trećih zemalja, što do sada nije bio slučaj.

Na kraju izlaganja je istaknuto da su oba ova sporazuma plod pregovora i da su s obzirom na značaj ovih tržišta za nas jako važni.

U nastavku sednice predsednik Odbora je, na osnovu člana 170. Poslovnika Narodne skupštine, otvorio jedinstven pretres o Predloga zakona o potvrđivanju Sporazuma između Vlade Republike Srbije i Vlade Republike Italije o uzajamnom regulisanju međunarodnog drumskog prevoza putnika i stvari.

S obzirom da nije bilo prijavljenih za diskusiju Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Italije o uzajamnom regulisanju međunarodnog drumskog prevoza putnika i stvari.

Za izvestioca Odbora na sednici Narodne skupštine određena je Katarina Rakić, zamenik predsednika Odbora.

Treća tačka dnevnog reda - **Razmatranje Predloga zakona o potvrđivanju Sporazuma** **između Vlade Republike Srbije i Vlade Savezne Republike Nemačke o prevozu putnika i stvari u međunarodnom drumskom saobraćaju, koji je podnela Vlada**

Imajući u vidu da je u uvodnom izlaganju Dejana Trifunovića, državnog sekretara u Ministarstvu građevinarstva, saobraćaja i infrastrukture, povodom predhodne tačke dnevnog reda obrazloženo podnošenje i ovog predloga zakona predsednik Odbora je, na osnovu člana 170. Poslovnika Narodne skupštine, otvorio jedinstven pretres.

S obzirom da nije bilo prijavljenih za diskusiju Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Savezne Republike Nemačke o prevozu putnika i stvari u međunarodnom drumskom saobraćaju.

Za izvestioca Odbora na sednici Narodne skupštine određena je Katarina Rakić, zamenik predsednika Odbora.

Četvrta tačka – **R a z n o**

Pod tačkom Razno predsednik Odbora je:

- informisao članove Odbora da su svi pozvani na javnu debatu „Transatlansko trgovinsko i investiciono partnerstvo i proces proširenja EU: šta mogu da očekuju zemlje kandidati i potencijalni kandidati?“, koju u petak 12 septembra 2014. godine organizuje Evropski pokret u Srbiji i Međunarodni evropski pokret u saradnji sa Balkanskim fondom za demokratiju, i

- obavestio prisutne da će se na narednoj sednici Odbora razmatrati Izveštaj o radu Ministarstva građevinarstva, saobraćaja i infrastrukture za period maj-jul 2014. godine.

Narodni poslanik Dragan Jovanović je predstavnicima Ministarstva građevinarstva, saobraćaja i infrastrukture postavio dva pitanja na koja je zatražio pismeni odgovor. Prvo pitanje se odnosilo na razloge kašnjenja najavljenih ratifikacija sporazuma u vezi kredita Evropske i Svetske banke za putnu mrežu, a drugo na mogućnost povećanja broja dozvola neophodnim za kamione-hladnjače kojima se izvozi voće u Rusiju.

Narodni poslanik Vučeta Tošković je postavio pitanje zašto je zatvoren most na Beškoj i do kada će to trajati. Istovremeno je podržao inicijativu da se poveća broj dozvola za izvoz voća i povrća u Rusiju.

Predstavnik Ministarstva je usmeno odgovorio na pitanje, narodnog poslanika Dragana Jovanovića, koje se odnosilo na mogućnost povećanja broja dozvola za izvoz i objasnio da se radi na povećanju broja dozvola, da su pregovori sa Rusijom u toku, uz napomenu da je tako rađeno i kad su bile u pitanju dozvole za Češku i Italiju. Istovremeno je informisao prisutne da je s tim u vezi napisano i Uputstvo sa jasnim kriterijumima.

U diskusiji su učestvovali narodni poslanici: Dragan Jovanović, Vučeta Tošković i Zoran Bojanić.

Na sednici je vođen tonski zapis.

Sednica je zaključena u 12.40 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić